CELEX: 32015R2317
Language: lv
Date: 2015-12-08 00:00:00
Title: Komisijas Īstenošanas regula (ES) 2015/2317 (2015. gada 8. decembris) par atsevišķu preču klasifikāciju kombinētajā nomenklatūrā

12.12.2015   
            
            
               LV
            
            
               Eiropas Savienības Oficiālais Vēstnesis
            
            
               L 328/55
            
         KOMISIJAS ĪSTENOŠANAS REGULA (ES) 2015/2317
   (2015. gada 8. decembris)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:
   
               (1)
            
            
               Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
            
         
               (2)
            
            
               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
            
         
               (3)
            
            
               Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.
            
         
               (4)
            
            
               Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Padomes Regulas (EEK) Nr. 2913/92 (2) 12. panta 6. punktu. Būtu jānosaka, ka minētais laikposms ir trīs mēneši.
            
         
               (5)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu,
            
         IR PIEŅĒMUSI ŠO REGULU.
   1. pants
   Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
   2. pants
   Saistošo izziņu par tarifu, kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus no šīs regulas spēkā stāšanās dienas.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 8. decembrī
      
         
            Komisijas
         
         
            un tās priekšsēdētāja vārdā –
         
         
            Nodokļu politikas un muitas savienības ĢD ģenerāldirektors
         
         Heinz ZOUREK
      
   
   
      (1)  OV L 256, 7.9.1987., 1. lpp.
   
   
      (2)  Padomes 1992. gada 12. oktobra Regula (EEK) Nr. 2913/92 par Kopienas Muitas kodeksa izveidi (OV L 302, 19.10.1992., 1. lpp.).
   
      PIELIKUMS
      
                  Preču apraksts
               
               
                  Klasifikācija
                  (KN kods)
               
               
                  Pamatojums
               
            
                  (1)
               
               
                  (2)
               
               
                  (3)
               
            
                  Šujmašīna ar piedurknes platformu lietošanai mājsaimniecībā, ar iebūvētu elektromotoru, kura jauda ir 70 vati, aprīkota galvenokārt ar adatas plāksnīti, pēdiņu, spolītes turētāju, vadības taustiņiem, iebūvētu gaismas avotu, ar kabeli savienotu pedāli un dažādiem piederumiem (piemēram, spolītēm, vadsliedēm, adatu komplektu, dubultām adatām u. tml.). Tā sver aptuveni 7 kg (ar motoru) un piedāvā vairāk nekā 24 šūšanas programmas. Tās vērtība pārsniedz EUR 65.
                  Šujmašīna darbojas ar augšējo un apakšējo diegu. Viens diegs ir ievērts adatā, un otrs tiek ar atspoli pavilkts apakšā (slēgdūriena tehnika). Šujmašīna var izveidot dažādu veidu dūrienus, tomēr visu šo dūrienu pamatā ir iepriekš aprakstītais princips. Mašīna var tikai imitēt overloka dūrienu, un tā nevar nogriezt auduma pārpalikumu šajā pašā darbībā.
               
               
                  8452 10 11
               
               
                  Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu un KN kodu 8452, 8452 10 un 8452 10 11 formulējumu.
                  Ņemot vērā šujmašīnas funkcijas, konstrukciju, fiziskās īpašības un darbības veidu, tā ir uzskatāma par šujmašīnu tikai slēgdūrienam, kas minēta apakšpozīcijā 8452 10, jo tā var veikt tikai tādus dūrienus, kuru pamatā ir slēgdūriena princips (sk. arī kombinētās nomenklatūras skaidrojumus par apakšpozīcijām 8452 10 11 un 8452 10 19, 1. punkta a) apakšpunktu).
                  Tāpēc produkts klasificējams ar KN kodu 8452 10 11 pie šujmašīnām lietošanai mājsaimniecībā (tikai slēgdūrienam), kuru vērtība pārsniedz EUR 65.